日蝕
作者：梅堯臣
朝代：宋

paragraphs: 赫赫初出咸池中，浴光洗跡生天東。
不覺有物來晦昧，團團一片如頑銅。
前時蝦蟆食爾妃，天下戢戢無有忠。
責駡四方誰膽大，仰頭憤憤唯盧仝。
欲持寸刃去其害，氣力雖有天難通。
是時了無毫芒益，徒有文字辯且雄。
仝死於今百餘載，日月幾度遭遮蒙。
有人見之如不見，誰肯開口咨天公。
老鴉居處已自穩，三足鼎峙何乖慵。
而今有觜不能噪，而今有爪不能攻。
任看怪物瞖天眼，方且省事保爾躬。
日月與物固無惡，應由此鳥招禍凶。
吾意髣髴料此鳥，定亦閃避離日宮。
安逢后羿不乖暴，直與審慤彎强弓。
射此賈怨鳥，以謝毒惡蟲。
二曜各安次，災害無由逢。
南不尤赤鳥，東不誚蒼龍。
北龜勿吐氣，西虎勿嘯風。
五行不汩陳，虞舜生重瞳。
我今作此詩，可與仝比功。